Végeztek a kutatófúrással Mindszent határában
Befejezõdött a kutatófúrás Mindszent határában, a Mihási út mentén, ahol a Mol és az ExxonMobil közösen igyekszik feltérképezni a földben rejlõ szénhidrogénkincset. A munkák jövõ tavasszal folytatódnak, nyárra dõl el, hogy kitermelhetõ-e a földgáz.
Megírtuk: augusztus végén kutatófúrást kezdett Mindszent határában a Mol Nyrt. és az ExxonMobil Hungary Exploration and Production Kft., hogy feltérképezze a helyi, a Makói-árokhoz tartozó gázmezõt. A vállalatok 50-50 százalékos partneri viszonyban dolgoznak, de a munkálatokat az ExxonMobil finanszírozta, finanszírozza. A próbafúrások során, majd az eredmények kiértékelése után kaphatnak képet a szakemberek a gázvagyon nagyságáról és kitermelhetõségérõl. A körültekintés nem véletlen: az itt rejlõ szénhidrogén ugyanis csak a költségesebb, nem a hagyományos módszerrel hozható felszínre. Ezzel kapcsolatban az amerikai világcég, az ExxonMobil Corporation és leányvállalatai nagy tapasztalatokkal rendelkeznek.
A Mindszent–3 elnevezésû kúttal az utóbbi hetekben, hónapokban már megbarátkoztak a környékbeliek, tudták, milyen tevékenységet végeznek az ott dolgozók, és azzal is tisztában voltak, vannak: a kutatási program sikere esetén ebbõl városuk is profitálhat, például iparûzési adó formájában. Az erre az évre tervezett kutatófúrási munkálatokkal határidõre, november végére végeztek. A fúrótornyot, a kutat már elbontották, leszerelték és elszállították a Mihási úti helyszínrõl, ott csupán konténereket láthatnak az arra járók.
– Tevékenységünket jövõ tavasszal, kútmunkákkal folytatjuk Mindszent határában – tudtuk meg Bacsur Györgytõl, a Mol Nyrt. kommunikációs munkatársától. – Az adatok feldolgozása megkezdõdött, de az eredményeket az üzleti gyakorlatnak megfelelõen mindaddig nem kommentáljuk, míg a munkálatok teljesen be nem fejezõdtek, és ki nem értékeltük azokat. Azt, hogy kitermelhetõ-e a földgáz, csak ezt követõen – elõreláthatóan 2009 közepén, nyarán – hozzák nyilvánosságra. Értelemszerûen a kitermelés idõpontját a kutatás sikeressége szabja meg. Amennyiben az eredmény pozitív lesz, a vállalkozó kérésére bányatelekké nyilvánítható a terület, majd meghatározzák a kitermelésnél alkalmazandó technológiát és a várható bekerülési költséget.
Gázmezõ – több mint 4 kilométeres mélységben
Az úgynevezett Makói-árokban, pontosabban a 106. és 107. blokkjában folytak az elmúlt hónapokban a kutatófúrások. A gázmezõ 4300 méteres mélységben található, valódi nagysága, fekvése, hogy alkalmas-e ipari értékû, gazdaságos, tehát kereskedelmi célú hasznosításra, ezután derül ki.
Mindszent